A BIZOTTSÁG 1238/2004/EK RENDELETE
(2004. július 5.)
a hántolatlan rizs intervenciós hivatalok által történő átvételéről, valamint az alkalmazandó korrekciós összegek, áremelések és csökkentések rögzítéséről szóló 708/98/EK rendelettől való eltérésről, az intervenció 2003/2004-es szállítási határideje vonatkozásában
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a rizs piacának közös szervezéséről szóló, 1995. december 22-i 3072/95/EK tanácsi rendeletre (1) és különösen annak 8. cikke b) pontjára,
mivel:
(1)
A hántolatlan rizs intervenciós hivatalok által történő átvételének feltételeit a 708/98/EK bizottsági rendelet (2) rögzítette. E rendelet 6. cikkének (1) bekezdése úgy rendelkezik, hogy a szállításnak az ajánlat kézhezvételétől számított második hónap végéig meg kell történnie, de semmiképpen nem később, mint az adott év augusztus 31-e.
(2)
A piac szervezéséhez kapcsolódó korlátozások miatt, a rizságazatban intervenció keretében felvásárolható mennyiség korlátozásához és a megengedett együtthatók rögzítéséhez vezető KAP-reform következtében az intervenciós hivatalok nehezen tudnák betartani a termékek szállítására kitűzött határidőt. Ez a helyzet a jelenlegi 2003/2004-es év esetében indokolttá teszi a második hónap végi szállítási határidőtől való eltérést.
(3)
Az e rendeletben meghatározott intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 708/98/EK rendelet 6. cikkének (1) bekezdése ellenére a 2003/2004-es évben az intervenciós hivatal általi átvételre szánt hántolatlan rizs szállításának legkésőbb 2004. augusztus 31-ig meg kell történnie.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
2004. június 1-jétől alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. július 5-én.